CELEX: 32010R0607
Language: ro
Date: 2010-07-09 00:00:00
Title: Regulamentul (UE) nr. 607/2010 al Comisiei din 9 iulie 2010 de modificare a Regulamentului (CE) nr. 1542/2007 privind procedurile de debarcare și cântărire pentru hering, macrou și stavrid negru

10.7.2010   
            
            
               RO
            
            
               Jurnalul Oficial al Uniunii Europene
            
            
               L 175/27
            
         REGULAMENTUL (UE) NR. 607/2010 AL COMISIEI
   din 9 iulie 2010
   de modificare a Regulamentului (CE) nr. 1542/2007 privind procedurile de debarcare și cântărire pentru hering, macrou și stavrid negru
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (1), în special articolul 5 litera (b),
   întrucât:
   
               (1)
            
            
               Procedurile de debarcare și de cântărire au fost elaborate în strânsă colaborare de către Comunitate, pe de o parte, și de Norvegia și Insulele Feroe, pe de altă parte. Acestea sunt prevăzute în Regulamentul (CE) nr. 1542/2007 al Comisiei (2). Domeniul de aplicare al acestor norme s-a limitat la stocurile care erau supuse cooperării cu Norvegia și Insulele Feroe. Zonele corespunzând componentei sudice a macroului și a stavridului negru, precum și alte zone supuse limitărilor nu au fost însă acoperite. Este oportun să se extindă domeniul de aplicare al acestor norme la toate zonele în care sunt stabilite limitări de capturi și în care starea de conservare a stocurilor și nevoia de a garanta eficacitatea controlului impun acest lucru.
            
         
               (2)
            
            
               Conform articolului 9 alineatul (3) din Regulamentul (CE) nr. 1542/2007, partea care efectuează cântărirea peștelui trebuie să păstreze un jurnal de cântărire, însă nu există indicații cu privire la termenele în care trebuie respectată această obligație. Pentru a se evita orice incertitudini în ceea ce privește interpretarea acestei dispoziții, trebuie specificat un termen clar pentru completarea jurnalului.
            
         
               (3)
            
            
               Conform articolului 9 alineatul (3) litera (b) din Regulamentul (CE) nr. 1542/2007, încărcătura din fiecare cisternă utilizată pentru transportul peștelui de la portul de debarcare și până la uzina de prelucrare trebuie cântărită și înregistrată separat. Totuși, pentru a se evita întârzierile inutile în momentul descărcării cargoului, trebuie să fie posibilă înregistrarea masei totale a tuturor încărcăturilor cisternelor din aceeași navă, cu condiția ca aceste încărcături să fie cântărite consecutiv și fără întrerupere.
            
         
               (4)
            
            
               Prin urmare, Regulamentul (CE) nr. 1542/2007 trebuie modificat în consecință.
            
         
               (5)
            
            
               Articolul 60 din Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului (3) stabilește normele generale pentru cântărirea produselor pescărești și îi conferă Comisiei dreptul de a adopta norme detaliate pentru aplicarea acestuia. Având în vedere că acest articol se va aplica doar de la 1 ianuarie 2011 și dată fiind urgența modificării Regulamentului (CE) nr. 1542/2007 pentru ca el să se aplice în timpul sezonului de pescuit din 2010, este necesar să se utilizeze articolul 5 litera (b) din Regulamentul (CEE) nr. 2847/93 drept bază juridică pentru prezenta modificare.
            
         
               (6)
            
            
               Comitetul de gestionare a sectorului pescuitului și acvaculturii nu a emis un aviz în termenul stabilit de președintele său,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 1542/2007 se modifică după cum urmează:
   
               1.
            
            
               Articolul 1 se înlocuiește cu următorul text:
               „Articolul 1
               Domeniu de aplicare
               Prezentul regulament se va aplica debarcărilor efectuate pe teritoriul Uniunii Europene (UE) de către nave de pescuit din UE și nave aparținând unor țări terțe sau pe teritoriul unor țări terțe de către nave de pescuit din UE a unor cantități per debarcare de peste 10 tone de hering (Clupea harengus), macrou (Scomber scombrus) și stavrid negru (Trachurus spp.), împreună sau separat, capturate în:
               
                           (a)
                        
                        
                           pentru hering în zonele ICES (4) I, II, IIIa, IV, Vb, VI și VII;
                        
                     
                           (b)
                        
                        
                           pentru macrou în zonele ICES IIa, IIIa, IV, Vb, VI, VII, VIII, IX, X, XII, XIV și în apele UE din zona CECAF (5);
                        
                     
                           (c)
                        
                        
                           pentru stavrid negru în zonele ICES IIa, IV, Vb, VI, VII, VIII, IX, X, XII, XIV și în apele UE din zona CECAF.
                        
                     
         
               2.
            
            
               La articolul 9, alineatul (3) se înlocuiește cu următorul text:
               „(3)   Partea care efectuează cântărirea peștelui va păstra pentru fiecare sistem de cântărire un jurnal legat, cu paginile numerotate («jurnal de cântărire»). Acesta trebuie completat imediat după încheierea procesului de cântărire în cazul unei debarcări și nu mai târziu de ora 23.59, ora locală, în ziua încheierii procesului de cântărire. Jurnalul de cântărire trebuie să indice:
               
                           (a)
                        
                        
                           numele și numărul de înregistrare al navei de pe care a fost debarcat peștele;
                        
                     
                           (b)
                        
                        
                           numărul de identificare al cisternelor, în cazul în care peștele a fost transportat de la portul de debarcare înaintea cântăririi în conformitate cu articolul 7. Încărcătura din fiecare cisternă trebuie cântărită și înregistrată separat. Masa totală a tuturor încărcăturilor cisternelor provenind de pe aceeași navă poate fi însă înregistrată ca un întreg în cazul în care aceste încărcături ale cisternelor sunt cântărite consecutiv și fără întrerupere;
                        
                     
                           (c)
                        
                        
                           speciile de pește;
                        
                     
                           (d)
                        
                        
                           masa fiecărui transport debarcat;
                        
                     
                           (e)
                        
                        
                           data și ora începutului și sfârșitului cântăririi.”
                        
                     
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 iulie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 261, 20.10.1993, p. 1.
   
      (2)  JO L 337, 21.12.2007, p. 56.
   
      (3)  JO L 343, 22.12.2009, p. 1.
   
      (4)  Zonele ICES (Consiliul Internațional pentru Explorarea Apelor Maritime), astfel cum sunt definite în Regulamentul (CE) nr. 218/2009 al Parlamentului European și al Consiliului din 11 martie 2009 privind comunicarea datelor statistice referitoare la capturile nominale de către statele membre care practică pescuitul în Atlanticul de Nord-Est (JO L 87, 31.3.2009, p. 70).
   
      (5)  Zona CECAF (partea de est și centrală a Atlanticului sau zona principală FAO de pescuit 34), astfel cum este definită în Regulamentul (CE) nr. 216/2009 al Parlamentului European și al Consiliului din 11 martie 2009 privind transmiterea statisticilor cu privire la capturile nominale de către statele membre care pescuiesc în alte zone decât Atlanticul de Nord (JO L 87, 31.3.2009, p. 1).”